
Contractul cadru de participare la 
PIAȚA ORGANIZATĂ A CONTRACTELOR BILATERALE 

(POCB)
________________________________________________________________

Contractul cadru de participare la 

PIAȚA ORGANIZATĂ A CONTRACTELOR BILATERALE
Părţile contractante,

OPERATORUL PIEŢEI DE ENERGIE M S.R.L., societate înregistrată în conformitate cu legislația Republicii Moldova, IDNO: 1023600069683, având sediul în Republica Moldova, mun. Chișinău, strada Vasile Alecsandri nr. 78, of. 504a, titular de licență nr. 005656, emisă de ANRE la data de 19 martie 2024, reprezentată legal de Cristina Efremov, în calitate de Administrator 
· în calitate de organizator, operator și administrator pentru tranzacțiile pe Piața Organizată a Contractelor Bilaterale,
(denumit în continuare „OPEM”)
şi

[denumire Participant], [societate [tipul societății, ex. societate cu răspundere limitată]]
, înregistrată în conformitate cu legislația Republicii Moldova, IDNO: [numar], având sediul în [adresă juridică], titular de licență [seria, numărul], emisă de ANRE la data de [data], reprezentată legal de către: [nume prenume], în baza [temei de reprezentare, ex. Statut, procură de reprezentare] 
· în calitate de participant la Piața Organizată a Contractelor Bilaterale,
(denumită în continuare „Participant”),

denumite în mod individual „Partea” şi în mod colectiv „Părțile”
au convenit să încheie prezentul Contract-cadru de participare la Piața Organizată a Contractelor Bilaterale („Contract-cadru”), cu respectarea reglementărilor legale în vigoare a Republicii Moldova, în următoarele condiții:
Art.1. ACRONIME

· ANRE – Agenția Națională pentru Reglementare în Energetică a Republicii Moldova;

· OPEM – „OPERATORUL PIEŢEI DE ENERGIE M” S.R.L.;
· POCB – Piața Organizată a Contractelor Bilaterale;

· RPEE – Regulile pieței energiei electrice, aprobate prin Hotărârea ANRE nr. 283/2020, cu modificările și completările ulterioare;
· OST – Operatorul Sistemului de Transport;

· PRE – Partea Responsabilă cu Echilibrarea;
· Procedura POCB – Procedura privind tranzacționarea pe Piața Organizată a Contractelor Bilaterale.
Art. 2. DEFINIŢII
Termenii utilizați în prezentul Contract au semnificația dată de următoarele acte normative (în continuare „legislație aplicabilă”):
· Legea nr. 164/2025 privind energia electrică, cu modificările și completările ulterioare; 

· Regulile pieței energiei electrice aprobate prin Hotărârea Consiliului de administrație al ANRE nr. 283/2020, cu modificările și completările ulterioare (în continuare RPEE); 
· Procedura privind tranzacționarea pe Piața Organizată a Contractelor Bilaterale, avizată prin Hotărârea Consiliului de administrație al ANRE, cu modificările și completările ulterioare;
Suplimentar, se definesc următorii termeni:
· Registrul de tranzacționare al participanţilor la Piața Organizată a Contractelor Bilaterale – bază de date gestionată de OPEM, care conține informații esențiale ale participanților înregistrați la POCB, inclusiv: denumirea, adresa juridică și datele de contact, data și numărul contractului de participare la POCB, codul de identificare pe POCB, numele și date de contact ale persoanelor delegate să acționeze în numele participantului la POCB, numele, date de contact și codul de identificare al responsabilului grupului de echilibrare care și-a asumat responsabilitatea echilibrării pentru respectivul participant la POCB, codul EIC, statutul (înregistrare, suspendare, retragere, revocare) etc.;
· Contract bilateral de vânzare-cumpărare – contractul încheiat între participanții desemnați în urma unei sesiuni de tranzacționare pe POCB, în forma contractului-cadru publicat împreună cu oferta inițiatoare și cu respectarea rezultatului sesiunii de tranzacționare.
Art. 3.  OBIECTUL CONTRACTULUI
Obiectul prezentului Contract îl reprezintă:

(a) prestarea de către OPEM a serviciilor de organizare, operare şi administrare a Pieței Organizate a Contractelor Bilaterale, conform legislației aplicabile, și 
(b) participarea Participantului înregistrat la POCB la sesiuni de licitații pentru tranzacționarea ofertelor în vederea încheierii contractelor bilaterale de vânzare-cumpărare de energie electrică pe POCB în conformitate cu RPEE, prezentul Contract și Procedura POCB, precum și plata tarifului reglementat pentru serviciul de operare a pieței energiei electrice.
(1) Participarea la POCB are ca efect asumarea de către Participant a obligațiilor care îi revin potrivit prezentului Contract, Procedurii POCB și contractelor bilaterale de vânzare-cumpărare de energie electrică încheiate cu alți participanți. OPEM nu este responsabil pentru executarea/neexecutarea obligațiilor asumate de participanți prin contractele bilaterale de vânzare-cumpărare de energie electrică rezultate din sesiunile de tranzacționare pe POCB.
Art. 4.  DREPTURILE PARTICIPANTULUI
Participantul are următoarele drepturi:
a) Să participe, sub rezerva menținerii tuturor condițiilor de eligibilitate, la sesiunile de licitații pentru tranzacționarea ofertelor în vederea încheierii contractelor bilaterale de vânzare-cumpărare de energie electrică pe POCB, în conformitate cu RPEE și cu Procedura POCB;
b) Să solicite şi să primească din partea OPEM asistenţă şi sesiuni de prezentare/instruire practică cu privire la mecanismul de tranzacționare;

c) Să transmită oferte de vânzare şi/sau oferte de cumpărare de energie electrică pe POCB, conform programului de ofertare zilnic aferent pieței, în conformitate cu prevederile cadrului de reglementare aplicabil POCB având drept scop contractarea energiei electrice pe baza contractului cadru de vânzare-cumpărare de energie electrică aplicabil și a prevederilor specifice incluse de inițiator, la un preț de atribuire stabilit în mod transparent prin aplicarea mecanismelor concurențiale precizate prin legislația aplicabilă POCB;
d) Să fie informat de către OPEM asupra anulării, în conformitate cu prevederile cadrului de reglementare aplicabil POCB, a sesiunii de licitație inițiate;
e) Să fie notificat de către OPEM prin e-mail, cu privire la tranzacțiile încheiate, prin Formulare de confirmare a tranzacțiilor, în condițiile și termenele prevăzute în cadrul Procedurii POCB;
f) Să formuleze contestații față de rezultatul licitaţiei/sesiunii de tranzacționare în conformitate cu prevederile Procedurii POCB. Formularea contestației nu suspendă automat rezultatul licitației;
g) Să încaseze suma penalizatoare, în conformitate cu prevederile Procedurii POCB, în cazul în care partenerul/partenerii cu care au încheiat tranzacții, conform notificării transmise de către OPEM, refuză încheierea contractului; acesta poate încasa suma penalizatoare doar dacă face dovada semnării contractului conform cu rezultatul sesiunii de licitație;

h) Să refuze semnarea contractului fără aplicarea măsurilor penalizatoare numai dacă, în termenul de 3 zile lucrătoare, prezintă OPEM documente concludente din care rezultă că încheierea sau executarea contractului cu contrapartea desemnată ar încălca legislația aplicabilă, regimul sancțiunilor, restricțiile privind prevenirea și combaterea spălării banilor și finanțării terorismului, reglementările ANRE sau alte interdicții imperative aplicabile în Republica Moldova;
i) Să consulte informațiile din registrul de tranzacționare care îl privesc și să solicite corectarea oricărei inexactități;
j) Să decidă retragerea din proprie inițiativă de la POCB în baza unei notificări transmise către OPEM, cu cel puțin 5 zile lucrătoare înainte de data efectivă a retragerii, conform „Procedurii  privind înregistrarea, suspendarea și revocarea/retragerea participanţilor la pieţele organizate de energie electrică” aplicabilă;
k) Să fie exonerat de răspundere în caz de forţă majoră, dar numai în măsura şi pentru perioada pentru care este împiedicat sau întârziat să-şi execute obligaţiile din cauza situaţiei de forţă majoră.

Art. 5.  OBLIGAŢIILE PARTICIPANTULUI 
Participantul are următoarele obligații:
a) Să respecte prevederile prezentului Contract, ale RPEE și Procedurii POCB, instrucțiunile tehnice și să implementeze măsurile de securitate IT, prevăzute în Anexa 2 la prezentul Contract;
b) Să desemneze şi să comunice OPEM numele şi datele de contact ale reprezentanţilor săi împuterniciți pentru a participa în cadrul sesiunilor de licitație și pentru a depune, semna, retrage oferte pe POCB, precum și datele de contact utilizate în relația cu OPEM în activitatea operativă, conform cerințelor cadrului de reglementare aplicabil;

c) Să asigure actualizarea informațiilor care îl privesc și să informeze OPEM, în cazul în care, ulterior înscrierii sale la piață, intervin modificări ale acestora (forma juridică, denumirea, sediul, numărul și seria licenței), să transmită documentele justificative în acest sens în termen de 5 zile lucrătoare de la data la care a survenit modificarea și să încheie cu OPEM un act adițional la prezentul Contract, conform Procedurii de înregistrare;

d) Să furnizeze, la solicitarea OPEM, toate informaţiile necesare în scopul îndeplinirii de către acesta a obligaţiilor sale care îi revin de drept conform legii, reglementărilor şi prezenţilor termeni;
e) Să comunice OPEM lista participanților agregaţi și toate modificările acesteia, în cazul participării agregate, respectiv a înregistrării agregatorului, în conformitate cu prevederile legislației în vigoare, în vederea participării agregate la POCB, folosind modelele prezentate în Anexa 3; 

f) Participanții la POCB care se înregistrează în calitate de agregatori, vor declara pe propria răspundere lista participanților agregați pe care îi reprezintă la momentul înregistrării la piață și vor notifica OPEM ori de câte ori intervin modificări;
g) În cazul participării agregate, agregatorul este participantul care tranzacţionează energia electrică şi căruia îi revin integral toate responsabilităţile şi drepturile prevăzute în prezentul Contract cadru de participare la POCB;

h) În cazul în care deține calitatea de membru al entității formate prin agregare, retragerea sa din cadrul participării agregate conduce la modificarea componenței listei participanților agregați și Agregatorul are obligația să transmită la OPEM, în termen de 5 (cinci) zile lucrătoare, Actul adițional la Contract cadru de de participare la POCB prin care este consemnată modificarea componenței listei participanților agregați; 

i) În cazul în care deține calitatea de participant agregat, iar Agregatorul este suspendat/retras/revocat de la POCB, atunci participanții agregați din lista acestuia vor putea să tranzacționeze pe POCB pe baza înregistrării independente la această piață;

j) Să indice, în momentul participării la POCB, dacă participă în nume propriu sau în calitate de agregator, după caz;
k) Să accepte ca angajamente ferme confirmările de tranzacţii aferente tranzacţiilor încheiate pe POCB, transmise de OPEM conform Procedurii POCB;
l) Să nu influenţeze în mod deliberat, inadecvat sau fraudulos, modul de stabilire a prețurilor de închidere a tranzacțiilor pe POCB, prin transmiterea de informaţii incorecte sau care pot induce în eroare;
m) Să plătească suma penalizatoare, în conformitate cu prevederile Procedurii POCB, în cazul retragerii ofertei sale inițiatoare/coinițiatoare ulterior publicării acesteia pe pagina web a OPEM, respectiv înregistrării acesteia la OPEM, în cazul ofertelor de modificare a prețului sau de răspuns;
n) Să semneze, în cazul desemnării sale drept parte contractantă în urma unei sesiuni de tranzacționare, contractul de vânzare-cumpărare de energie electrică propus de inițiator împreună cu oferta iniţiatoare, care trebuie să fie conform cu contractul de vânzare-cumpărare de energie electrică publicat, cu contrapartea/contrapărțile desemnată(e) în conformitate cu confirmarea/ confirmările de tranzacții transmise de către OPEM după încheierea sesiunii de licitație pentru atribuirea ofertelor de vânzare/cumpărare a energiei electrice, cu respectarea întocmai a prevederilor Procedurii POCB și să transmită la OPEM o copie a contractului de vânzare-cumpărare de energie electrică semnat conform termenului stabilit în acest sens prin Procedura POCB;

o) Să plătească suma penalizatoare, în conformitate cu prevederile Procedurii POCB, în cazul în care:

i. refuză încheierea contractului conform rezultatelor sesiunii de licitație;

ii. prezintă un contract neconform și refuză corectarea contractului pentru a fi conform cu cel publicat împreună cu oferta inițiatoare;

iii. nu se încadrează în termenul notificat de OPEM pentru corectarea contractului;
p) Să plătească celeilalte părți suma compensatorie penalizatoare în cazul rezilierii contractului după semnarea de către părți, în conformitate cu prevederile din Procedura POCB;
q) Să efectueze plata contravalorii tarifului reglementat pentru serviciul de operare a pieței energiei electrice pentru tranzacțiile realizate pe POCB conform termenelor prevăzute în factura comunicată de OPEM și reglementărilor aprobate de către ANRE; 

r) Să îndeplinească obligaţiile de orice natură existente sau în curs la data intrării în efectivitate a deciziei OPEM de a suspenda dreptul de tranzacționare pe piață sau de a rezilia Contractul-cadru, în conformitate cu prevederile Procedurii de înregistrare;
s) Să respecte prevederile Regulamentului privind situațiile excepționale în sectorul electroenergetic și a Planului de acțiuni pentru situații excepționale în sectorul electroenergetic, aprobat prin Hotărârea de Guvern nr. 820 din 11 Decembrie 2024 și a actelor normative de reglementare aprobate de ANRE;
t) Să actualizeze datele de contact și Codul IBAN, în maxim 2 (două) zile lucrătoare de la modificare, printr-o scrisoare oficială semnată de reprezentantul companiei;
u) Să utilizeze limba română pentru corespondența și comunicările cu reprezentanții OPEM, conform Procedurii de înregistrare;
v) Să exonereze OPEM de orice răspundere ca urmare sau în legătură cu prezentarea de către Participant a unor declarații, informații sau documente false, incomplete, inexacte, neactualizate sau care induc în eroare; 
w) Să suporte integral consecințele juridice, financiare și operaționale generate de acțiunile sau omisiunile sale în cadrul POCB, fără ca OPEM să fie ținut răspunzător pentru executarea, neexecutarea sau executarea necorespunzătoare a obligațiilor asumate de Participant față de alți participanți la piață;
(1) Participantul declară, garantează și se obligă să mențină pe întreaga durată a Contractului toate licențele, autorizațiile, aprobările, codurile EIC, calitatea de PRE sau relația contractuală cu un PRE/reprezentant PRE, precum și orice alte condiții necesare pentru participarea la POCB și pentru încheierea/executarea contractelor bilaterale rezultate din sesiunile de tranzacționare;
(2) Participantul se obligă să nu desfășoare și să nu faciliteze nicio acțiune care ar putea constitui manipulare de piață, tentativă de manipulare, utilizare abuzivă a informațiilor privilegiate, transmitere de informații false sau înșelătoare ori orice altă conduită contrară legislației privind integritatea și transparența pieței angro de energie;
Art. 6. CONSEMNAREA  ABATERILOR  DE LA REGULILE DE TRANZACȚIONARE, APLICAREA ȘI SUPORTAREA PENALIZĂRILOR
Cazurile considerate abateri de la regulile de tranzacționare sunt următoarele:
a) Dacă își retrage oferta sa inițiatoare sau coinițiatoare după publicarea acesteia pe pagina web a OPEM sau își retrage oferta de modificare a prețului sau oferta de răspuns, participantul trebuie să plătească OPEM o sumă penalizatoare/OPEM va executa garanția de participare la licitație, în cuantumul stabilit și în conformitate cu prevederile Procedurii POCB;

b) Dacă refuză semnarea contractului urmare a tranzacţiilor încheiate în cadrul sesiunilor de licitaţie organizate de OPEM, participantul trebuie să plătească OPEM o sumă penalizatoare/OPEM va executa garanția de participare la licitație, în cuantumul stabilit și în conformitate cu prevederile Procedurii POCB;

c) Dacă refuză să corecteze neconformitățile din contractul încheiat urmare a tranzacţiilor pe POCB, participantul trebuie să plătească OPEM o sumă penalizatoare/OPEM va executa garanția de participare la licitație, în cuantumul stabilit și în conformitate cu prevederile Procedurii POCB;
Art. 7. DREPTURILE OPEM
OPEM are următoarele drepturi:

a) Să primească informațiile actualizate cu privire la orice modificare a datelor de identificare ale Participantului la POCB (forma juridică, denumirea, sediul, numărul și seria licenței), să transmită documentele justificative în acest sens și să încheie un act adițional la prezentul Contract, conform Procedurii de înregistrare;

b) Să solicite Participantului informaţii suplimentare atunci când este necesar, pentru îndeplinirea obligaţiilor sale care îi revin conform legii, reglementărilor şi prezentului Contract cadru;

c) Să emită şi să transmită Participantului facturile pentru contravaloarea tarifului reglementat pentru serviciul de operare a pieței energiei electrice pentru cantitatea de energie electrică tranzacționată pe POCB (inclusiv contravaloarea aferentă TVA);
d) Să încaseze contravaloarea tarifului reglementat pentru serviciul de operare a pieței energiei electrice, aplicat la cantitatea de energie electrică tranzacționată pe POCB conform termenelor prevăzute în factura comunicată de OPEM;
e) Să suspende sau, după caz, să revoce dreptul Participantului de tranzacționare pe POCB, în conformitate cu prevederile Procedurii de înregistrare şi a Procedurii POCB. În cazul suspendării/revocării unui Participant care are calitatea de Agregator, măsura suspendării/revocării devine aplicabilă și operatorilor economici din lista participanților agregați de către Agregator, dacă aceștia nu dețin și în mod individual calitatea de Participant la POCB; 

f) Să solicite suma penalizatoare, în conformitate cu prevederile Procedurii POCB, în cuantumul stabilit în conformitate cu prevederile Procedurii POCB, în cazul retragerii ofertei inițiatoare și/sau coinițiatoare după publicarea acesteia pe site-ul OPEM sau în cazul retragerii ofertei de modificare a prețului sau a ofertei de răspuns;

g) Să solicite suma penalizatoare, în cuantumul stabilit și în conformitate cu prevederile   Procedurii POCB; în cazul refuzului Participantului de a semna contractul în forma publicată împreună cu oferta iniţiatoare, urmare a tranzacţiilor încheiate în cadrul sesiunilor de licitaţie organizate de OPEM;

h) În cazul în care suspendarea participantului pentru abateri din alte sesiuni a intervenit ulterior publicării acestora pe pagina web a OPEM sau înregistrării lor la OPEM, să retragă ofertele inițiatoare/coinițiatoare publicate și să anuleze sesiunea de licitație sau ofertele de răspuns deja depuse pentru o sesiune de licitație în cazul în care nu mai există nicio ofertă inițiatoare/coinițiatoare rămasă în piață;

i) Să decidă, după caz, în conformitate cu prevederile Procedurii de înregistrare şi în conformitate cu prevederile din prezentul Contract, suspendarea de la tranzacționare sau revocarea înregistrării Participantului;
j) Să transmită informațiile solicitate de autorităţile publice autorizate sau instanţele de judecată cu privire la Participant, fără a fi necesar acordul acestuia, dacă acest lucru este prevăzut în legislația aplicabilă;
k) Să facă publice date sintetice legate de participarea la piață în conformitate cu prevederile documentelor de referință aplicate pentru organizarea și administrarea POCB fără a încălca principiul confidenţialităţii.

Art. 8. OBLIGAŢIILE OPEM
(1) OPEM este obligat:

a) Să respecte prevederile prezentului Contract, RPEE, ale Procedurii operaționale și  reglementărilor ANRE în vigoare aferente funcționării POCB;
b) Să asigure un mediu de tranzacționare în condiții de corectitudine, obiectivitate, independentă, echidistanță, transparență şi nediscriminare, conform RPEE;
c) Să actualizeze Registrul de tranzacționare al participanţilor la POCB cu datele aferente Participantului, conform Procedurii de înregistrare;

d) Să ofere Participantului nou înregistrat asistenţă şi sesiuni de instruire practică cu privire la funcționarea POCB, la solicitarea acestuia, conform politicilor OPEM, sau ulterior pe baza unei motivații transmisă OPEM;
e) Să verifice și să decidă asupra validării ofertei/ofertelor transmise de către Participant în conformitate cu prevederile reglementărilor în vigoare şi ale Procedurii POCB;
f) Să verifice, să decidă asupra validării și în caz afirmativ, să publice, pe pagina web a OPEM, documentele aferente inițierii de către Participant a unor sesiuni de tranzacționare în conformitate cu prevederile Procedurii POCB, respectiv ofertele inițiatoare/coiniţiatoare și anexele privind clauzele specifice aferente contractelor propuse de inițiator pentru care se dorește organizarea de licitații;
g) Să verifice conformitatea cu prevederile Procedurii POCB a oricărui tip de oferte propuse de oricare participant şi a contractului, să le accepte pe cele conforme şi să le respingă pe cele neconforme, publicând pe pagina web proprie lista ofertelor respinse şi motivaţia acestei acţiuni;

h) Să organizeze și să programeze sesiunile de licitație, conform programului publicat pe pagina web a OPEM, cu respectarea întocmai a prevederilor Procedurii POCB;

i) Să desemneze membrii în cadrul Comisiei de licitație dintre reprezentanţii săi;
j) Să furnizeze Participantului prin canale alternative de comunicaţie (e-mail), confirmările de tranzacţii pentru tranzacţiile cu energie electrică realizate, în condițiile și termenele prevăzute în cadrul Procedurii POCB; 

k) Să asigure, după încheierea fiecărei zile de tranzacționare, publicarea pe pagina web proprie a informațiilor referitoare la desfășurarea și rezultatele sesiunilor de tranzacționare în conformitate cu prevederile regulamentelor și procedurii specifice;
l) Să verifice conformitatea contractului bilateral de vânzare-cumpărare energie electrică semnat de către Participant cu participantul desemnat drept contraparte în urma unei sesiuni de licitaţie, cu Contractul cadru aplicabil POCB, completat  cu clauzele specifice publicate împreună cu oferta iniţiatoare, în conformitate cu rezultatul licitației notificat de către OPEM după încheierea sesiunii de licitație, cu respectarea întocmai a prevederilor Procedurii POCB;

m) Să repartizeze suma penalizatoare prevăzută la Art. 7. lit. f) și lit. g) din prezentul Contract cadru participanţilor care au introdus oferte în sesiunea respectivă de tranzacţionare;
n) Să pună la dispoziția Participantului, la cererea acestuia, detaliile aferente facturării contravalorii tarifului reglementat pentru serviciul de operarea pieței, aplicat cantităților de energie electrică tranzacționată pe această piață;

o) Să acționeze, în situații excepționale, conform Regulamentului privind situațiile excepționale în sectorul electroenergetic și a Planului de acțiuni pentru situații aprobate prin Hotărârea de Guvern nr. 820 din 11 Decembrie 2024, și a actelor normative de reglementare aprobate de ANRE;
p) Să semneze cu Participantul un act adițional la prezentul Contract, în caz de modificare a datelor de identificare ale OPEM cuprinse în Contract;
q) Să pună la dispoziția Participantului informațiile din registrul de tranzacționare care îl privesc și să corecteze, la solicitarea Participantului, eventuale inexactități;
r) Să publice pe pagina web proprie legislația secundară și Procedura POCB şi după caz, variantele revizuite, în vigoare, ale acesteia, informând participanții printr-un anunț pe pagina web și prin e-mail despre modificările efectuate în procedurile și contractele-cadru elaborate;
(2) Verificarea de către OPEM a contractului semnat de participanți are caracter formal și procedural, fiind limitată la conformitatea cu contractul-cadru aplicabil, clauzele publicate împreună cu oferta inițiatoare și rezultatul sesiunii de tranzacționare. 
Art. 9.  CONFIDENŢIALITATE
a) Fiecare Parte se obligă să respecte confidențialitatea informațiilor confidențiale obținute în executarea prezentului Contract, în conformitate cu prevederile din Codul Civil al Republicii Moldova. Informațiile confidențiale includ, fără a se limita la, date tehnice, economice, financiare sau comerciale, cum ar fi ofertele de tranzacționare, detaliile tranzacțiilor și orice alte informații care au valoare comercială datorită necunoașterii lor de către terți.

b) Părțile vor lua măsuri rezonabile pentru a proteja confidențialitatea informațiilor, inclusiv măsuri fizice și logice de securitate IT, conform Anexei 2 din prezentul Contract.
c) Obligația de confidențialitate nu se aplică informațiilor care:

i. au devenit publice, fără încălcarea prezentului articol;
ii. erau în posesia Părţii receptoare, fără restricţii privind divulgarea, înainte de primirea sa de la partea emitentă;

iii. au fost primite de la un terţ care le-a obţinut legal şi nu a avut restricţii privind divulgarea;

iv. trebuie divulgate/publicate de partea care le-a primit, conform prevederilor din legislaţia şi/sau reglementările aplicabile, solicitărilor ANRE, alte autorități publice, conform prevederilor legislației în vigoare;
v. sunt publicate de OPEM, conform RPEE.
d) Divulgarea informațiilor confidențiale către terți este interzisă fără acordul scris prealabil al Părții emitente, cu excepția cazurilor prevăzute la alin. (c).

e) Obligația de confidențialitate durează pe toată perioada Contractului și 3 ani după încetarea acestuia, cu excepția cazurilor în care informațiile devin publice sau divulgarea este autorizată în baza unui temei legal.
f) Părțile se obligă să respecte legislația și/sau reglementările aplicabile privind protecția datelor cu caracter personal.
g) Încălcarea obligației de confidențialitate atrage răspunderea Părții în culpă pentru prejudiciile cauzate, conform legislației Republicii Moldova. Încălcările grave pot justifica rezoluțiunea contractului;
h) OPEM poate divulga informații confidențiale către ANRE, alte autorități competente, instanțe, auditori, consultanți juridici, financiari sau tehnici, prestatori de servicii IT și alte persoane implicate în administrarea POCB, în măsura necesară pentru executarea prezentului Contract, respectarea obligațiilor legale, supravegherea pieței sau apărarea drepturilor și intereselor legitime ale OPEM.
Art. 10.  JUSTIFICAREA DATORITĂ UNUI IMPEDIMENT
a) Neexecutarea obligațiilor unei Părți este justificată dacă se datorează unui impediment în afara controlului său, care nu putea fi evitat sau depășit în mod rezonabil, conform art. 904 din Codul Civil al Republicii Moldova. Prin impediment justificator, Părţile înţeleg orice eveniment extern, care nu poate fi controlat de niciuna din Părţi, considerat imprevizibil și inevitabil, precum și cauzele unor astfel de evenimente, care survine după încheierea acestui Contract şi care nu poate fi înlăturat şi, făcând imposibilă, integral sau parțial, temporar ori definitiv, executarea obligaţiilor asumate. Impedimentul include, fără a se limita la, război, dezastre naturale (incendii, inundaţii cutremure), tulburări sociale, acte de terorism, embargo, pene de curent generalizate, defecțiuni tehnice, sau modificări legislative care împiedică executarea Contractului, cu condiția că acestea să nu fi fost previzibile la data încheierii Contractului. 
b) Dacă impedimentul este temporar, obligațiile părții afectate sunt suspendate pe durata existenței impedimentului, conform art. 904 alin. (3). Dacă întârzierea devine o neexecutare esențială, cealaltă Parte poate solicita remediile prevăzute de lege sau Contract.
c) Dacă impedimentul este permanent, sau durează mai mult de 60 (șaizeci) zile, obligațiile părții afectate și obligațiile corelative se sting, conform art. 904 alin. (4), iar prezentul Contract se consideră rezoluționat, fără a fi necesară o altă formalitate de încetare. Efectele restitutive sunt reglementate de art. 926-932 din Codul Civil, aplicate corespunzător.
d) Impedimentul justificativ îşi va produce efectul suspensiv cu condiţia ca Partea afectată  notifică cealaltă Parte, în termen de 10 (zece) zile de la data la care a cunoscut sau trebuia să cunoască impedimentul, specificând natura acestuia și efectele asupra executării obligațiilor.
Notificarea este însoțită de un certificat emis de Camera de Comerț și Industrie a Republicii Moldova care să facă dovada producerii evenimentului de forță majoră Partea afectată notifică, de-asemenea, încetarea impedimentului în termen de cel mult 10 (zece) zile de la aceasta încetare. Neîndeplinirea obligației de notificare atrage răspunderea pentru prejudiciile cauzate, conform art. 904 alin. (5) din Codul Civil al Republicii Moldova.
e) Impedimentul justificator nu exonerează partea afectată de plata despăgubirilor dacă acesta a apărut după neexecutarea obligației, cu excepția cazului în care cealaltă parte nu ar fi beneficiat de executare, conform art. 904 alin. (6) din Codul Civil al Republicii Moldova.
Art. 11.  RESPONSABILITATEA PENTRU PIERDERI ŞI PAGUBE
a) Cu excepția cazurilor în care prezentul Contract, legislația aplicabilă sau RPEE prevăd altfel, nicio Parte nu va fi răspunzătoare față de cealaltă Parte pentru nicio pierdere ori pagubă de orice natură (directă, indirectă, consecințe, profit nerealizat, întârzieri), care decurg din sau în legătură cu tranzacționarea pe POCB, decât în situația dovedirii intenției sau a neglijenței grave a părții răspunzătoare. 
b) Fără a limita caracterul general al alin. (1), OPEM nu răspunde, între altele, pentru:
i. orice disfuncționalitate, indisponibilitate totală sau parțială ori defecțiune a sistemului POCB sau a căilor de comunicație aferente indiferent de cauza care a generat-o;
ii. funcționarea defectuoasă, nefuncționarea, suspendarea ori întreruperea din orice cauze a căilor de comunicație cu OPEM;

iii. orice eveniment de forță majoră sau alte evenimente aflate în afara controlului său rezonabil, inclusiv acțiuni industriale, blocaje, întreruperi de trafic sau ale lanțului de aprovizionare, ori acte ale autorităților;
iv. transmiterea de către Participanții a unor oferte conținând erori;

v. nerecepționarea din motive neimputabile OPEM a datelor transmise prin e-mail de participanții la piață;
c) În sensul prezentei clauze, referirile la OPEM includ, fără a se limita la, oricare contractanți, subcontractanți, prestatori de servicii, furnizori, agenți, consultanți, angajați, directori, ai OPEM care sunt implicați în operațiuni constând în, inclusiv dar fără a se limita la, generarea, coordonarea, mentenanța, furnizarea serviciilor conexe cu privire la tranzacționare.
d) OPEM nu răspunde pentru executarea, neexecutarea sau executarea necorespunzătoare a contractelor bilaterale de vânzare-cumpărare energie electrică încheiate între participanți ca urmare a sesiunilor de tranzacționare pe POCB, inclusiv pentru obligațiile de livrare, acceptare, plată, garantare, notificare fizică, echilibrare, suportare a dezechilibrelor, penalități sau despăgubiri datorate între participanți.
e) Nicio prevedere a prezentului articol nu va fi interpretată ca derogând de la dispozițiile legale imperativ aplicabile.
Art. 12.  ÎNCETAREA CONTRACTULUI
a) Participantul poate denunța unilateral/retrage/prezentul Contract, printr-o notificare scrisă transmisă către OPEM, cu cel puțin 5 (cinci) zile lucrătoare înainte de data de la care Participantul la POCB doreşte ca retragerea sa să devină efectivă (exclusiv data intrării în efectivitate a retragerii). Termenul începe să curgă de la data recepționării, în conformitate cu Art. 14 din prezentul Contract. Rezoluțiunea nu exonerează Participantul de îndeplinirea obligațiilor acumulate până la data încetării, inclusiv obligațiile de plată conform procedurilor operaționale a OPEM.
b) OPEM poate declara încetarea imediată a Contractului sau poate revoca dreptul de tranzacționare al Participantului în cazul în care Participantul nu mai îndeplinește condițiile de participare la POCB, inclusiv în caz de retragere a licenței, lipsă PRE, includere pe liste de sancțiuni, prezentare de informații false sau încălcare gravă a regulilor de integritate a pieței. 

c) În cazul în care textul Contractului este modificat de către OPEM şi publicat de OPEM pe   pagina web www.opem.md, dar forma revizuită nu este acceptată de către Participantul la POCB, acesta poate decide rezoluțiunea unilaterală a Contractului prin transmiterea unei notificări prealabile scrise. Încetarea Contractului se va produce în termen de 1 (una) săptămână de la data primirii notificării de către OPEM, Contractul aplicându-se în acest interval în versiunea anterioară. Dacă în termen de 2 (două) săptămâni de la data aducerii la cunoştinţa publică a modificării Contractului, Participantul nu rezoluționează unilateral Contractul, se va considera că Participantul a acceptat tacit modificarea.
d) Modificarea Procedurii POCB nu constituie o modificare a Contractului. Versiunile actualizate ale procedurii  se publică pe pagina web www.opem.md. Prin continuarea participării la POCB ulterior datei de intrare în vigoare, Participantul se consideră că a luat la cunoștință și a acceptat procedurile actualizate. 
e) Prezentul Contract se consideră rezoluționat de plin drept, fără punere în întârziere, fără a fi necesară acordarea unui termen de preaviz, în cazul în care OPEM este notificat de către ANRE că licența Participantului a fost retrasă. OPEM va informa Participantul în scris despre reziliere în termen de 2 (două) zile lucrătoare de la primirea notificării ANRE.

f) Contractul poate fi rezoluționat de către oricare parte pentru neexecutare esențială a obligațiilor de către cealaltă Parte, după notificarea scrisă și acordarea unui termen de remediere de 15 (cincisprezece) zile calendaristice. Neexecutarea esențială include, fără a se limita la, încălcarea repetată a obligațiilor de plată, nerespectarea cerințelor de confidențialitate, sau abaterile specificate în Anexa 4 din Procedura de înregistrare. Rezoluțiunea produce efecte de la data notificării, dacă nu se remediază neexecutarea.
g) Contractul încetează, în caz de imposibilitate fortuită de executare, dacă executarea devine imposibilă.
h) Orice notificare privind încetarea Contractului se transmite în scris, prin e-mail la adresa oficială sau poștă recomandată, și produce efecte de la data confirmării primirii la OPEM.
Art. 13.  LEGEA APLICABILĂ
a) Prezentul Contract este guvernat şi interpretat de legislația în vigoare a Republicii Moldova, inclusiv Codul Civil al Republicii Moldova nr. 1107/2002, Legea nr. 164/2025 cu privire la energia electrică, RPEE. Orice aspect care nu este reglementat expres prin prezentul Contract, va fi guvernat de dispozițiile legislației în vigoare a Republicii Moldova aplicabile. Inițierea unei dispute, contestații sau proceduri arbitrale nu suspendă obligațiile Participantului la POCB de plată, conformare, semnare și executare a contractelor rezultate în urma sesiunilor de licitații încheiate pe POCB sau respectarea Procedurii POCB, cu excepția cazului în care legislația aplicabilă, ANRE sau OPEM dispune altfel în mod expres.
b) Părțile declară că au luat cunoștință și înțeleg conținutul prezentului Contract, al procedurii operaționale aferentă POCB și al legislației aplicabile.

c) Orice neînţelegere, dispută sau pretenție, derivând din sau în legătură cu prezentul Contract, inclusiv referitoare la încheierea, interpretarea, executarea, modificarea sau încetarea sa, va fi soluţionată pe cale amiabilă, în termen de cel mult 15 (cincisprezece) zile calendaristice de la data notificării scrise a OPEM, conform mecanismului de notificare stabilit în prezentul Contract.
d) Termenul poate fi prelungit prin acordul scris al părților, notificat în același mod. Notificarea produce efecte de la data recepționării, în conformitate cu Art. 14 din prezentul Contract.

e) În cazul în care disputa nu este soluționată amiabil în termenul prevăzut, aceasta va fi supusă arbitrajului instituțional al Curții de Arbitraj Comercial Internațional de pe lângă Camera de Comerț și Industrie a Republicii Moldova, conform Regulamentului cu privire la procedura de arbitraj. Tribunalul arbitral va fi compus din 3 (trei) arbitri, numiți în conformitate cu Regulamentul Curții. Limba procedurii arbitrale și a probelor va fi româna. Locul arbitrajului va fi Chișinău, Republica Moldova.
f) Costurile arbitrajului, inclusiv onorariile arbitrilor și cheltuielile administrative, vor fi suportate de partea care pierde disputa, sau dacă tribunalul arbitral decide o altă repartizare, conform Regulilor Curții. Părțile pot conveni în scris asupra unei alte modalități de repartizare a costurilor, înainte de inițierea procedurii arbitrale.
g) Hotărârea arbitrală este definitivă și obligatorie pentru părți, și poate fi executată în Republica Moldova sau în străinătate conform Convenției de la New York din 1958 privind recunoașterea și executarea sentințelor arbitrale străine, la care Republica Moldova este parte.
h) Toate notificările privind disputele sau arbitrajul se transmit în scris, prin e-mail la adresa oficială specificată în Contract sau prin poștă recomandată cu confirmare de primire, și produc efecte de la data confirmării primirii. Părțile vor confirma primirea notificărilor în termen de 2 (două) zile lucrătoare de la primire, sau dacă se agreează altfel în scris.
Art. 14.  NOTIFICĂRI

a) Orice trimitere la notificări sau modalități de informare, în cuprinsul prezentului Contract, inclusiv dar fără a se limita la notificările referitoare la rezoluțiunea Contractului, solicitări, comunicări privind impedimente de forță majoră, dispute sau alte comunicări formale între Părți, va fi guvernată de prevederile prezentului articol.

b) Orice notificare, corespondență sau comunicare oficială între Părți se va realiza:

· în format electronic, prin e-mail, la adresele oficiale indicate în Contract sau comunicate ulterior în mod valabil, sau
· în format fizic, prin poștă recomandată cu confirmare de recepție ori curier rapid, la sediile indicate în Contract sau comunicate ulterior în mod valabil.
c) Notificările transmise prin e-mail se consideră primite:

· în aceeași zi, dacă sunt transmise într-o zi lucrătoare până la ora 16:00 EET/ora locală;

· în următoarea zi lucrătoare, dacă sunt transmise după ora 16:00 EET/ora locală sau într-o zi nelucrătoare.

d) Notificările transmise prin poștă recomandată sau curier rapid se consideră primite:

· la data semnării confirmării de primire de către destinatar;

· în cazul refuzului de primire sau imposibilității livrării, la data menționată în avizul de prezentare emis de furnizorul de servicii poștale/curierat.

e) Fiecare Parte are obligația de a notifica în scris celeilalte Părți orice modificare a datelor sale de contact (adresă poștală, adresă de e-mail etc.) în termen de maximum 5 (cinci) zile lucrătoare de la data intervenției modificării. În lipsa notificării, comunicările efectuate la adresele anterior comunicate vor fi considerate valabil transmise.

f) În toate cazurile în care prezentul Contract stabilește termene calculate în funcție de data notificării, acestea se vor calcula de la data considerată ca fiind data primirii, conform alin. c) și d) de mai sus.
Art. 15.  DISPOZIŢII FINALE
a) Părţile declară că sunt informate pe deplin, că au luat la cunoştinţă şi îşi asumă în totalitate conţinutul standard al Contractului, publicate pe site-ul www.opem.md. 
b) În ipoteza în care, subsecvent încheierii prezentului Contract, conţinutul acestuia şi al Anexelor sale este modificat/completat, Părţile se obligă să respecte prezentul Contract şi Anexele aşa cum au fost modificate/completate şi publicate pe pagina web www.opem.md.
c) Prezentul Contract intră în vigoare la data publicării pe pagina web www.opem.md. La data intrării în vigoare a Contractului își încetează efectele versiunile anterior aplicabile.
Anexa 1 – Proceduri aplicabile POCB.

Anexa 2 – Măsuri de securitate IT.
Anexa 3 – Componență agregator, Lista participanților agregaţi

Prezentul Contract a fost încheiat astăzi ………………................, în Chișinău, la sediul societății OPERATORUL PIEŢEI DE ENERGIE M S.R.L., în două
 (2) exemplare originale/unul** (1) pentru fiecare Parte şi intră în vigoare în data de ...................................
	OPERATORUL PIEŢEI DE ENERGIE M S.R.L.
Cristina EFREMOV

___________
Administrator

e-mail: cristina.efremov@opem.md

tel.: +37361000140

 DATE BANCARE:

IDNO: 1023600069683

Cod TVA: 0211921

BC “MAIB” SA

IBAN: MD25AG000000022515865366 

Codul băncii: AGRNMD2X
	[Compania]
[Numele, Prenumele administratorului]
___________
Administrator

e-mail:

tel.:

 DATE BANCARE:

IDNO:

Cod TVA:

[DENUMIREA BĂNCII]
IBAN: 

Codul băncii: 




Anexa 1 la Contractul cadru de participare la Piața organizată a contractelor bilaterale (POCB) 

Proceduri 
· Proceduri OPEM:
· Procedura privind tranzacționarea pe Piața organizată a contractelor bilaterale (POCB), avizată prin Hotărârea Consiliului de administrație al Agenției Naţionale pentru Reglementare în Energetică nr. ………..; 
· Procedura privind înregistrarea, suspendarea și revocarea/retragerea participanţilor la pieţele organizate de energie electrică avizată prin Hotărârea Consiliului de administrație al Agenției Naţionale pentru Reglementare în Energetică……………….;
· Procedura operaţională privind supravegherea funcţionării pieţelor administrate de energie electrică avizată prin Hotărârea Consiliului de administrație al Agenției Naţionale pentru Reglementare în Energetică …………….
Anexa 2 la Contractul cadru de participare Piața organizată a contractelor bilaterale (POCB)
Măsuri de securitate IT

Participantul la POCB este de acord să respecte măsurile fizice și logice de securitate în vederea protejării integrității modalității de tranzacționare pe POCB. Fiecare participant are control complet, direct sau indirect, asupra dezvoltării și implementării politicilor proprii de administrare a accesului logic la rețea. În plus, Participantul îți asumă întreaga responsabilitate de a crea politici, reguli, metode și proceduri în acest fapt și își rezervă dreptul de a le actualiza pentru a menține și îmbunătăți protecția resurselor sale IT conform documentației tehnice relevante.

În special, Participantul la POCB își asumă responsabilitatea pentru organizarea oricăror măsuri interne logice și fizice de securitate, inclusiv restricția accesului la locația în care se află echipamentul informatic pentru a proteja codurile sale de acces împotriva obținerii acestora de către terți neautorizați. 
Participantul va informa imediat OPEM despre orice incident de securitate, acces neautorizat, compromitere a datelor de acces, indisponibilitate tehnică sau suspiciune rezonabilă privind afectarea integrității sistemelor utilizate pentru participarea la POCB. OPEM poate suspenda accesul Participantului până la remedierea riscului
Înainte de a trimite orice informație prin sistemele de transmisie, Participantul se va asigura că sunt luate măsuri pentru a evita propagarea și diseminarea de, în special, viruși de calculator către sistemele informatice ale OPEM.

În plus, Participantul va pune la punct proceduri de back-up pentru instrucțiuni, date și fișiere.

Dacă un Participant observă că sistemele au fost penetrate de către un terț neautorizat, acesta va alerta piața în vederea găsirii cauzei acestei penetrări și pentru a lua acțiunile necesare.

Participantul autorizează OPEM să înregistreze convorbirile telefonice între cele două părți și acceptă faptul că asemenea înregistrări pot să constituie probe admisibile.

În detaliu, participantul este de acord să implementeze următoarele măsuri tehnice și organizatorice. Aceste măsuri se supun progresului și dezvoltării tehnologice, și participantul poate implementa măsuri adecvate alternative. Acestea trebuie totuși să se ridice la standardul de securitate oferit de măsurile specificate.

a) Controlul Accesului

Participantul a implementat și aplicat măsuri de control al accesului. Aceste măsuri previn accesul neautorizat al terților la unitățile de lucru unde se procesează date personale și utilizarea sistemelor de procesare de date fără autorizare.

Aceste măsuri includ controale fizice, logice și de acces al datelor. Acestea sunt implementate și aplicate de către participant așa încât persoanele care sunt autorizate să folosească un sistem de procesare de date, să aibă acces numai la datele la care au dreptul de acces, și că datele personale nu pot fi citite, copiate, modificate sau înlăturate fără autorizație.

b) Controale de atribuire

Participantul a implementat și aplică măsuri organizaționale care asigură faptul că datele personale sunt păstrate confidențiale și sunt prelucrate doar în conformitate cu prevederile legale.

c) Controale de disponibilitate

Participantul a implementat și aplică măsuri care asigură protecția datelor personale de pierdere sau distrugere accidentală.

d) Controale de separare

Și Participantul la POCB și OPEM au câte un sistem pentru care sunt responsabili. În orice caz, toate informațiile transmise între cele două părți sunt transportate prin Internet.

Ca urmare, Participantul la POCB:

i. Conștientizează că Internetul, performanța acestuia tehnică și, în special, timpii lui de răspuns și modurile de operare pot varia; părțile nu sunt responsabile de performanțele Internetului;

ii. Este responsabil de alegerea furnizorilor proprii de servicii IT și, în special, a furnizorilor respectivi de acces la Internet; ca urmare părțile nu se fac responsabile de consecințele acțiunilor sau erorilor acestor furnizori de servicii;

iii. Recunoaște că fiabilitatea tehnică a transmisiunilor de date bazate pe Internet este relativă, deoarece datele sunt transmise pe rețele eterogene cu caracteristici și capacități tehnice variabile; ca urmare parțile nu se fac responsabile de absența transmisiei de date sau de degradarea datelor pe durata transmiterii acestora de la participant până la primirea acestora de către OPEM;

iv. Recunoaște că fiecare parte este responsabilă cu implementarea măsurilor adecvate pentru a proteja datele, software-ul și hardware-ul propriu împotriva accesului terților neautorizați și contaminarea cu viruși de calculator prin intermediul măsurilor de securitate logică si fizică, inclusiv firewall, implementate conform bunelor practici.

În detaliu, părțile au implementat și aplicat Controalele de Transmisie de Date astfel încât datele personale să nu poată fi citite, copiate, modificate sau șterse fără autorizație pe durata transmisiei sau transportului acestora, și că este posibil să verifice și să stabilească cărui procesator sau operator de date personale sunt transmise aceste date.
Anexa 3 la Contractul cadru de participare Piața organizată a contractelor bilaterale (POCB)
Componență agregator

Lista participanților agregaţi

	Nr. Crt.
	Denumire participant agregat
	Semnătură

	1.
	
	

	2.
	
	

	3.
	
	

	...
	
	


NOTĂ: În cazul în care Participantul acționează în calitate de agregator sau participă la POCB în numele, pe seama ori în beneficiul unor participanți agregați, acesta declară, garantează și se obligă că:

(a) deține toate drepturile, mandatele, împuternicirile, aprobările și temeiurile juridice necesare pentru a reprezenta, include sau acționa în raport cu fiecare participant agregat indicat în lista transmisă OPEM;

(b) lista participanților agregați transmisă OPEM este completă, exactă, actuală și corespunde situației juridice și operaționale reale la data transmiterii, iar orice modificare a acesteia va fi notificată OPEM fără întârziere, dar nu mai târziu de [3] zile lucrătoare de la apariția modificării sau imediat, dacă modificarea poate afecta participarea la POCB ori executarea obligațiilor rezultate din tranzacționare.
                                                              

Participantul desemnat ca agregator, 

…......................................................... 

….........................................................

� În cazul agregatorului se va completa Anexa 3


� Dacă părțile semnează olograf


** Dacă părțile aplică semnătura digitală

